khistorydata/jeongjo-sjw-relations huggingface dataset:
정조 2년 · 목
刑曹啓言。全羅道放未放修啓册子。本曹所管定配罪人放未放秩。竝依啓聞施行。放秩中千命載。罪旣不輕。配亦屬耳。仍配。稟秩崔天起。未放秩梁聚參鄭惟泰崔錫祖李遠白周宗郁黃彬三文漢成等。或所坐不重。或到配多年。幷放送之意。請分付道臣。敎以。依回啓施行。順天府充軍罪人朴宗祿。聞渠自能文。伊時被捉者。實非借述云。放送。長興府充軍罪人金成礪。不可罪同而罰異。亦爲放送。海南縣定配罪人片興碩。珍島郡定配罪人吳興喆。康津縣定配罪人金三夢。楸子島定配罪人成孟甲。康津縣定配罪人李賢培。珍島郡定配罪人婢於屯。順天郡定配罪人李普元。綾州牧定配罪人林志奉。雲峰縣定配罪人金黔。羅州牧定配罪人介老味等。所犯皆不至難赦。竝放送。又啓言。平安道放未放修啓册子。本曹所管定配罪人放未放秩。竝依啓聞施行。放秩中李景濟金廷三等。竝仍配。仍秩中姜履永陸基運權璨等。竝放送事。請分付道臣。敎以。依回啓施行。渭原郡定配罪人申履權。熙川郡定配罪人安太先。中和府定配罪人李大益劉得亮。鐵山府定配罪人李奉昌。龜城府定配罪人李命老。孟山縣定配罪人尹得莘。俱不無參恕之端。屢經大霈。竝放送。
정조 2년 · 강
配具彛錫于扶安縣。
정조 2년 · 목
義禁府啓言。具彛錫杖八十收贖。告身盡行追奪。扶安縣徒二年定配。請押送配所。允之。
정조 2년 · 강
給平壤等邑渰戶恤典。
정조 2년 · 목
平安監司洪樂純。以平壤等邑軍官池魚躍子等溺死馳啓。敎以。令本道恤典擧行。
정조 2년 · 강
命木四同。錢五百兩。入于 惠慶宮。
정조 2년 · 목
國榮曰。夜間聖候若何。予曰。比昨少差。而頭疼尙苦。可悶。予曰。去夜雷雨。今年內初也。今月則雨澤甚調均。秋登庶有可望。甚可幸也。國榮曰。農事極爲多幸。予曰。今年年事豐登然後。荐飢之餘民。可以蘇生。以是爲望也。
정조 2년 · 강
備局。以忠義衛李熻所懷覆啓。
정조 2년 · 목
備邊司啓言。因忠義衛李熻所懷。有令廟堂稟處之命矣。所陳三弊中。陳田起耕之更廢混徵之弊。各邑契坊之爲倖民避役之窠窟。誠如所言矣。陳田還起。則隨起隨稅。不得混徵於更廢。而奸吏輩符同豪民結契免役之弊。發關諸道。各別嚴飭。至於馬政事。其弊不貲。實多可悶。自今以後。去其太甚。隨宜免代。俾無如前貰馬弊器苟且逢點之弊。而貧當換定之除。從中作奸於付標磨勘之弊者。難保其必無。各別惕念。無至弊上生弊之意。請嚴飭各道。允之。
정조 2년 · 목
敎曰。副提調持淸署六和湯入侍。○予曰。宮號及嬪號。何至今不爲議入乎。國榮曰。例於三揀擇後。議定云矣。予曰。今番則三揀擇之於嘉禮。日子甚促迫。三揀擇前。議定無妨矣。國榮曰。當問議於禮堂矣。予曰。暑氣猶未差。六和湯一貼。晩後更爲煎入也。予曰。暑症終未快解。且有滯氣。可悶矣。國榮曰。令醫官診脈似好矣。予曰。注書出去。醫官康命吉召入。予命診候。命吉診候訖。奏曰。脈候則如常。而署氣略有外侵。故尙此彌留。今日六和湯二貼連爲進御。則明當顯勝矣。予曰。滯氣何以爲之乎。命吉曰。此亦暑熱凝滯之候。湯劑連進。則自然蘇解矣。命進湯劑。予曰。卽見海伯疏。則以貶題之誤書爲引咎。一邑之誤書。猶或不怪。而至於三邑之錯誤。事甚疏率矣。國榮曰。悤撓中無或怪矣。而顚錯之失。在所難免矣。予曰。殿最何等至重。而如是疏漏乎。良可寒心矣。國榮曰。夕水剌尙未進御。甚爲可悶矣。予曰。滯氣尙存。小間當進矣。
정조 2년 · 목
國榮曰。滯候今則快差乎。予曰。雖未快差。與昨頗勝矣。國榮曰。都提調爲承候入來矣。予曰。都提調入侍。徐命善曰。伏聞有未寧之候。連進六和湯云。不勝驚憲。夜間加減若何。予曰。以暑感昨日氣頗不平矣。今日則少差矣。命善曰。嘉禮在近。臣等益切慶幸矣。予曰。　慈殿病患中。計日企待。以此慰悅。誠甚萬幸矣。今番嘉禮。與他自別。且卿等無異勳戚。卿之夫人及都承旨左承旨夫人。當入參伊日治粧入送。命善曰。當今入參矣。予曰。納采時支架。誰當擔負乎。國榮曰。無應。故亦無支架差備云矣。余曰。雖非大婚。支架差備一人。卽定例所在。何不磨鍊乎。命善曰。旣有定例。則似當磨鍊矣。予曰。無論文南武。依例擇定事分付。
정조 2년 · 강
命司謁司鑰。令攸司嚴治。
정조 2년 · 목
敎曰。昨年已有申飭。而莫重 誕日。非但別監。司謁司鑰。不善擧行。一竝令攸司嚴治。待下敎勘律。
정조 2년 · 강
分揀中官高賢喆禁推。
정조 2년 · 목
因賢喆禁推傳旨。敎以。分揀。
정조 2년 · 목
敎曰。無掌標之宮屬攔入者。至於二十二名之多。事極駭然。金虎門丹鳳門守門將。出付兵曹。其令明日決棍。二十二名中頭目。亦付兵曹。明日決棍。
정조 2년 · 강
命明禮宮次知中官李允默。掌務金有恒。嚴問。
정조 2년 · 목
敎曰。明禮宮次知中官李允默。昨年十月以後。以正法罪人之五寸姪。差定奴子。其心所在。有不可知。令該府今日內開坐。嚴問口招。又敎曰。俄聞逆旅之差出宮奴。卽李允默之所爲云矣。今聞金有恒從間指囑而爲之。非但此漢。昨年定配罪人之族屬。及增之所屬。亦多差定宮屬者。今始綻露。金有恒出付刑曹。卽爲開坐。嚴問詳査以聞。
정조 2년 · 강
命沃溝縣監。誰某知八。
정조 2년 · 목
敎曰。近者人心之不淑。胡至此耶。適因宮奴事。自內査出者。已爲數三人。噫。千古之逆。何嘗有如興祚輩。而其支屬之尙此出沒。良覺凛然。此則方今捕廳鉤覈。而沃溝縣爲奴罪人。命卜之族屬。又在宮掖。內間之不淨如此。何責於外。而至於該縣監之厚待命卜。多給衣食。兼差要任。密勿使喚。無異家奴。揆以人情。大是變怪者。國有法豈如是乎。沃溝縣監姓名誰某。自政院知入
정조 2년 · 강
推左捕將李邦綏。右捕將李國賢。
정조 2년 · 목
因捕廳罪人草供。敎以。問目供辭。俱不成說。兩捕將爲先推考。其令更爲發問目。捧供以入。
정조 2년 · 강
命庭試文科初試取三百人。
정조 2년 · 목
因禮曹啓稟。敎以。依近例初試取三百人。
정조 2년 · 강
命李允默金有恒。嚴覈得情。
정조 2년 · 목
義禁府啓言。明禮宮次知中官李允默。嚴問之下。終不直招。請刑推得情。敎以。渠雖無狀。亦有人心。昨年八月逆獄後。肆然以逆巫占房之夫興祚支屬。差定宮奴於十月間者。究厥心腸。有不可測。況昨年以後。宮屬輩差出時。必當十分審愼。設如渠供。只憑所任指示之該。不念根派如許之事。昨年十月之後。至于今幾許朔。則亦豈無聞知之理。所謂宮中庫子及宮任輩。亦多知之。則渠亦豈不得聽乎。此外又有逆增傔人之爲宮奴者。昨年定配罪人之族屬締結宮奴者。此二漢雖非渠之差定者。是乃蹤跡旣如是陰慘。則亦豈無知得之事乎。以今日之故。姑不加刑。若不直招。則卽當加刑。期於取服。以此反覆嚴問。斯速得情。○刑曹。以明禮宮掌務罪人金有恒原情啓。敎以。渠之隨行宮任。至於累十年。則宮中小大事。宣無不知之理。簸弄次知。專當宮事之狀。旣已綻露。宮奴輩差定曲折。豈可不聞。況根派來歷素所詳。則尤非次知之比。到今情狀。明若觀火。渠雖無狀。焉敢發明。姑不加刑。爲先施威嚴問。反覆究覈。期於得情。
정조 2년 · 목
敎曰。副提調持淸署六和湯入侍。○予曰。近來門禁。又復如前解弛。無掌標之宮屬。任意出入。爲摘奸所發。兵曹之不爲檢飭。極爲駭然。其中正法罪。人之至親。亦以宮奴出入於差備門內。宮禁極甚疏虞。國榮曰。逆屬之潛踵出入於闕中。極涉驚痛。各別嚴繩然後。宮禁可淸而紀綱可立矣。予曰。鄭澤孚事。極甚驚怪。旣知逆家之奴。則豈可多給衣食。又差要任。其所使喚。無異家奴云。若有一分嚴畏之心。放恣無忌憚。何其若是之甚也。國榮曰。究其意思。實未可曉矣。予曰。知此之類。不可不嚴懲矣。國榮曰。玉堂因備忘。將陳疏請鞠鄭澤孚云矣。予曰。事當一番究覈。而設鞠之請似過矣。國榮曰。親信逆奴。終有可疑之端。玉堂之請鞠。烏可已乎。予曰。一次問安。斷不可已也。國榮曰。內人中逆屬尙留於宮中云。各別細究根因。以爲斥出似好矣。予曰。許多宮人。不能一一査出。故每有如此疏漏之弊。可悶矣。國榮曰。非但內人。掖屬或不無殊常之類。亦當細櫛逐黜矣。予曰。支元之爲興祚親屬之由。中官雖或不知。掌務金有恒。卽三十年隨行之人也。宮奴差定時。豈有不知根因之類乎。此則當嚴覈。期於取服矣。予曰。湯劑煎待乎。
정조 2년 · 강
吏曹參判金熤疏。辭新除亞銓之任。賜例批。
정조 2년 · 강
校理李謙彬。修撰姜忱等。聯疏請沃溝縣監鄭澤孚設鞫得情。賜批。
정조 2년 · 목
聯疏略曰。卽伏見備忘下者。不覺心寒骨顫。昨年凶逆。卽萬古所無之凶逆。而爲今日臣子者。苟有一分秉彝之心。則凡係干連於此獄者。固當峻斥嚴討之不暇。況此命卜。是何等凶逆之家奴。身爲官長。厚待任使。殆同家奴。則是其心腸。與能賊範逆輩。可謂一串貫來。而凶慘情節。不可不問。臣等謂沃溝縣監鄭澤孚。亟令王府。設鞫得情。快正王法。斷不可已也。批以。鄭澤孚事。何必設鞫。爲先拿問宜矣。
정조 2년 · 목
予曰。初試三百。不甚少乎。國榮曰。比之前例。似或鮮少。而簡抄亦何妨乎。予曰。敎命文已爲製出乎。國榮曰。三揀擇後。卽當撰出云矣。予曰。嘉禮所用工役。幾何爲之云乎。國榮曰。幾至半役云矣。敎曰。嘉禮造果時。當取用司饔院。今兵曹禁雜人。供上他處捧入。本院官員亦爲移接事分付。
정조 2년 · 강
右議政鄭弘淳再疏辭職。賜批。
정조 2년 · 목
批以。初批已諭。俟卿造朝。再章又至。巽辭逾懇。卿何若此。新膺校卜者。三疏而出。近例也。卿亦不能擺脫俗臼而然乎。噫卿之雅操通識。予知熟矣。今者新命。豈爲卿也。乃爲國也。顧今世道。無一可恃。所望惟卿等在耳。此豈卿謙讓之時乎。卿其體小子慇懃之意。念國事岌嶪之狀。卽起造朝。弘濟時艱。仍命遣史官傳諭。
정조 2년 · 강
御熙政堂行晝講。知事李重祜。特進官徐浩修。承旨李在學。玉堂李謙彬姜忱。記事官鄭東浚林錫喆金勉柱。宗臣廣陵君烻。武臣副護軍韓光濟。
정조 2년 · 강
命嬪詣別宮及詣闕時。先後節次標信擧行。
정조 2년 · 목
敎曰。嬪詣別宮及詣闕時。先後射隊解嚴節次。本宮旣無徽旨以大殿標信擧行之意。磨鍊節目。又敎曰。標信祗受節次。詣別宮時則分兵曹擧行。詣闕後。則兵曹擧行。分兵曹堂郞。則詣別宮時。全數陪衛。詣闕時。實兵曹堂郞陪衛。而分堂郞。則轎後陪參。詣闕後落後事分付。
정조 2년 · 목
敎曰。副提調持淸暑六和湯入侍。○予曰。上番翰林。馳詣 實錄廳。堂郞摘奸以來。予曰。卽見李允默之供。則百般推諉。游辭發明。極爲可駭。國榮曰。允默則固有不審之失。而掌務之瞞告次知。極涉痛駭。嚴問於金有恒。期於取服好矣。予曰。方今刑曹嚴覈矣。國榮曰。六和湯今夕又爲煎待乎。予曰。今則顯差。不必日再服。置之。予曰。劉哥之與李儒慶山訟。前後擊錚。非止一再。其間必有可冤之端。不可不一番按覈。故玆命御史矣。國榮曰。非覈實。則固難卞其曲直也。
정조 2년 · 강
放中官李允默金有恒。
정조 2년 · 목
義禁府啓言。李允默更招。全事掩諱。終不直告。請刑推得情。敎以。渠之必以至元差定宮屬之狀。究厥所爲。萬萬叵測。至元與龍成八同。容有間焉。則中官不可以直斷以有意之科。渠果有意。死有餘罪。推以人心。豈有是事。然昨年以後。差定宮屬。不能致愼之罪。不可不嚴懲。所當遠配。而方當大霈。姑從末勘。自本府告身盡行追奪之意分付。草記後放送。○刑曹啓言。金有恒更招。施威究問。所供與前無異。請嚴刑得情。敎以。渠雖愚氓。亦有秉彝。則本事豈是有心之事乎。雖然。其在懲後之道。嚴刑定配。在所不已。觀此供辭。年近七十。且於次知中官處分。亦以大霈之時。有所參酌。則渠亦不可異同。杖配收贖放送。
정조 2년 · 강
命出身劉漢翼山訟。姑勿稟處。
정조 2년 · 목
義禁府啓言。出身劉漢翼。以山訟事鳴金。而山訟非臣府所管。令漢城府稟處。旣係四件事。請刑推放送。允之。敎以。此獄事。前後登聞。非今斯今。則兩隻之間。必有別般冤抑者。從當詳覈處分。姑勿稟處。以待下敎。
정조 2년 · 강
命捕廳罪人八同。畿沿定配。至元放送。
정조 2년 · 목
敎曰。捕廳罪人八同。以興祚房直之子。雖不參聞於昨年凶謀云。而旣是出沒宮房之人。若其擲錢鮮占之狀。居常目擊。則不可以情節之未露。遽然酌放。畿沿定配。至元。渠之得差宮屬。雖甚駭然。在渠別無更問者。分揀放送。
정조 2년 · 목
義禁府啓言。時囚罪人白天得。杖一百收贖。告身盡行追奪。靈光郡徒三年定配。李宗榮曺★(雨/氵+任)。告身盡行追奪。又五年禁錮。公州牧鴻山縣徒二年半定配。請押送配所。竝允之。
정조 2년 · 강
命罪人於仁連。移送內需司。
정조 2년 · 목
刑曹啓言。罪人於仁連。以命卜之四寸妹。因特敎推問。其所納供。專事粧撰。終不吐實。請嚴刑得情。敎以。不加刑之前。決無直招之理。亦有更査之事。於仁連移送內需司。
정조 2년 · 강
命平壤囚李仁乞。詳覈施行。罪人李千奉。嚴刑得情。
정조 2년 · 목
刑曹啓言。因平安監司洪樂純狀啓。平壤殺獄罪人李仁乞。踢殺李萬秋情節。旣已承服結案。係是一罪。依法典照律。請報議政府詳覈施行。又啓言。司憲府移文罪人李千奉。蹴殺盧漢傑。初覈檢實因。俱以折脚致死縣錄矣。千奉前後招辭。一向抵賴。終不直告。初旣自服於憲府及本曹推問。而今乃以不勝杖誣服等說。粧撰納供。終不吐實。請嚴刑得情。竝允之。
정조 2년 · 강
命朝參日子。以初四日擧行。
정조 2년 · 목
兵曹。以今月初五日。仁政門親臨朝參啓稟有是命。
정조 2년 · 목
予曰。予以不雨。浹月勞心。寢食靡安。今得大霈。極爲多幸。國榮曰。朝野之幸。曷有其極。
정조 2년 · 강
三司合啓。請諸賊快正邦憲。賜批。司諫張淀。持平林道浩趙武範。校理朴天衡。副校理鄭宇淳。正言李延年徐有錬。修撰李儒慶。副修撰宋煥億。
정조 2년 · 목
合啓以爲。噫嘻痛矣。翼龍之投書。厚賊之一番出入。輒生怪奇之說。妖雲交結。表裏和應。萬戮猶輕。其罪十也。莫非此賊之爲窩窟。能範之逆節。龜柱之三案大罪。相移之一種凶肚。瑩中宗集之爲賊。莫不由於此賊之釀禍煽亂。伏乞快正邦憲。批以。不允。再啓以爲。必誅罔赦之義。合辭齊籲。兪音尙悶此賊之窮凶罪惡。俄所臚列者。莫不昭載於明義編中。則尙逭一律。未免以私而掩公。以恩而害義也。其爲累於聖德。當如何哉。伏乞亟允臣等之請焉。批以。豈如是相持者。予亦有商量矣。
정조 2년 · 강
上諡都監。以陪進印册。詣 延祐宮。奉安于神門外幄次啓。
정조 2년 · 강
命明日先拜 大院君廟。次詣 延祐宮。
정조 2년 · 목
敎曰。此我家應行之禮也。明日當先拜 大院君廟。次詣 延祐宮。儀曹以此知悉。
정조 2년 · 강
大院君廟展拜時。命百官勿爲入參。
정조 2년 · 목
敎曰。副提調持加減交濟湯入侍。○予曰。予以不可許之意。屢次下敎。而三司之如是執難。殊未妥當矣。國榮曰。豈可以殿下之靳允。敢不力爭乎。予曰。　列聖朝展拜於大院君廟。每在於登極初。仁廟以後。連爲行禮乎。左承旨鄭民始曰。禮曹謄錄。姑未考來。政院日記。方在實錄廳故。未及考見矣。予曰。注書出去。考出謄錄以入。注書回奏曰。　肅廟朝以前。無可考處。而 肅廟朝二十一年乙亥。先王朝十年甲寅。皆行展拜之禮矣。予曰。　大院君廟。旣已展拜。則不可無酌獻之禮。而如無已行之例。則拘於禮制。似難創行。故取考日記。則甲寅年 先王朝展拜後。追聞宋浚吉當行酌獻之議。其時以未得親享。罪禮堂。先賢之正論旣如此。　先大王以未及親行爲敎。其在報本追先之道。酌獻之親行。小無欠禮之事矣。國榮曰。允爲得當矣。
정조 2년 · 강
明日大院君廟。命行酌獻禮。
정조 2년 · 목
敎曰。予未諳古事。只命展拜矣。奉考 先王朝甲寅展拜時日記。引先正宋浚吉戊戌之奏。以未及親行。有所下 敎於禮官。其在報本繼述之道。親行酌獻之禮。豈不可爲。明日 大院君廟。當行酌獻禮。該曹以此知悉。執事以內外孫人塡差。亦依先朝甲寅下 敎擧行。
정조 2년 · 강
大院君內外孫中。命在職人進參於行禮時。
정조 2년 · 목
敎曰。　大院君內外孫中。在職人。勿論文蔭武外班。皆令進參於行禮時事。分付。
정조 2년 · 강
推承旨林蓍喆。
정조 2년 · 목
敎曰。闕門已閉之後。臺諫不出去。留在臺廳。更爲傳啓。事乖常格。承旨之矇然捧納。臺諫之昧例。亦甚不察。同副承旨林蓍喆推考。啓辭。其令明日爲之。
정조 2년 · 강
判下金吾。諸道放未放回啓。
정조 2년 · 목
義禁府啓言。全羅道放未放修啓册子。本府所管定配罪人未放秩。依啓聞施行。他餘罪人等。請令該衙門稟處。允之。敎以。興陽縣金悌行。旣是徒年。放送。靈巖郡張志恒。當初宜有公議。而以草記之故。未及減等。減等。又啓言。黃海道放未放修啓册子。放秩李尙佐金載仁。竝置仍秩。江原道放未放修啓册子。閔百寅李杞齡等。俱係不法守令。到配屬耳。依再昨年判下。竝置仍秩。公忠道平安道放未放修啓册子。依啓聞施行。他餘罪人。竝請令各該衙門稟處。竝允之。敎以。金川郡守金載仁。當此大霈。宜有疏釋。原州牧閔百寅。鐵原府李杞齡。配雖屬耳。同罪皆見放。舒川郡申益彬。所坐徒年。而屢經赦典。海美縣金㻐。洪川牧李再煥。忠州牧許★(氵+近)李喆浮。俱是徒配。罪亦不至甚重。竝放送。稷山縣金若行。已過多年。宣川府鄭煥猷。屢經大霈。竝減等。
정조 2년 · 강
命雜犯死罪以下。竝宥除之。
정조 2년 · 목
予曰。細仗鼓吹。皆待令乎。國榮曰。方待令矣。予曰。禮房承旨與禮曹參判。持禮物單子。待於閤外事。注書出去分付。國榮曰。明日納采處所。以何殿擧行乎。予曰。以宣政殿爲之。
정조 2년 · 강
命副司果洪樂春。正三品窠擬入。
정조 2년 · 목
敎曰。納采在明。例當升品。副司果洪樂春。正三品窠口傳擬入。
정조 2년 · 강
御熙政堂。行晝講。特進官金魯鎭。同知李衍祥。承旨李鎭衡。玉堂鄭宇淳姜忱。記事官鄭東浚林錫喆徐龍輔。宗臣河恩君垙。武臣副護軍具叙五。
정조 2년 · 강
削宣傳官李長燁職。汰李儒敬。
정조 2년 · 목
敎曰。薦法。何等重大也。文之翰薦。武之宣薦。雖以人君之威。不能可否於其間者。以其從公議也。適値都政之月。故招問越薦與否於宣傳官。則至於十九人之多云。何其多也。又問於所謂行首及副行首。則以爲。初以四人停當。因兵判分付添六。而至十四。人至於十九云。噫前後申飭。何等嚴明。則不特不有法意。若是放恣。況所薦根派。大駭膽聆乎。初何心而以四人停當。又以何心而以十九人越薦乎。卽此一事。公議二字。非所可論。兵判雖曰大司馬。臨政用人之除。任已取捨可也。與論宣傳官之薦事。不亦疲乎。然則宣傳官。革其薦法可也。近來國綱。可謂寒心。行首宣傳官李長燁。爲先削職。副行首宣傳官李儒敬。姑令汰去。
정조 2년 · 목
敎曰。副提調持淸署六和湯入侍。○予曰。納采時刻。以申初入之。別宮擧行。若値差晩。必多窘速之慮矣。國榮曰。別宮擧行。儀節甚多。納采若差晩。則事多窘速矣。予曰。注書出去。納采時刻。以午正三刻。更爲書入事分付。予曰。明日三揀擇後。詣別宮時陪行。何以爲之云乎。國榮曰。內外親屬及都監堂郞分兵曹堂郞。成班陪行云矣。予曰。明日納采時。主人擧行儀節多矣。卿父素抱貞疾。酬應必難矣。國榮曰。雖有病。暫時行禮。豈有添損之慮乎。予曰。兵判之干涉於宣薦。可謂前古所無之事。薦法何等至重。而官雖大司馬。何敢以分付。增減其數乎。國榮曰。薦法旣重。則豈可撓奪於兵判之分付乎。予曰然矣。人君雖尊。至於翰薦宣薦。不可干與。況兵判乎。旣曰宣薦數至十九。則其淆亂已無可言。而以薦事。前後申飭何限。而今又如此。誠爲駭然。國榮曰。事事解弛極悶。予曰。參薦宣傳官。業欲盡爲沙汰。而特爲參酌。只削其行首與副行首矣。國榮曰。行首烏可免罪乎。
정조 2년 · 강
秋曹。以罪人八同。喬桐府定配押送啓。
정조 2년 · 강
行嬪宮三揀擇。
정조 2년 · 목
王大妃殿諺敎曰。國婚定於戶曹參議洪樂春女子。卿等之意何如。領議政金尙喆。領府事李溵。領敦寧鄭存謙。左議政徐命善。禮曹判書李景祜。參判徐浩修。參議李秉模等曰。今承 下敎。允協臣民之望。此誠 宗社無疆之福。○敎曰。國婚欲爲定婚於戶曹參議洪樂春女子。大臣之意何如。又敎曰。大臣旣入闕中云。不必命招。以此傳敎問議。尙喆等曰。伏承聖敎。允協臣民之望。此誠 宗社無疆之福。
정조 2년 · 목
予曰。雨勢如此。今日行禮時。事多窘速。可悶。國榮曰。午前若不開霽。則大禮時擧行凡節。想多苟艱矣。予曰。卿則當先爲出去乎。國榮曰。臣則先詣然後。多有擧行之事矣。自今夕別宮入直扈衛。以何營門擧行乎。予曰。以御營廳軍兵擧行。以一百六十名擧行。予曰。國婚前例。大婚則命招大臣。以定婚於某之女。卿等之意何如。依啓辭爲之。駙馬婚以下家於某。禮曹知悉下傳敎。而今番則雖非大婚。自別於翁主之婚。何以則爲好乎。國榮曰。問於大臣後擧行好矣。予曰。禮房承旨入侍。予曰。國婚時。大婚則命招大臣。以定婚於某之女。卿等之意何如。依賓啓答之。以爲議號。而今番之事。異於大婚。似不當命招。卿往議於大臣。聞其言以奏。鄭民始曰。俄聞吏判之言。則議嬪號後。開政命下。而事體自別。不當書於政望云。何以爲之乎。予問知申。國榮曰。政望書納。似未安矣。予曰。然則議號後。卽請承傳色入之。
정조 2년 · 강
賓廳。以宮號淑昌。爵號元嬪啓。
정조 2년 · 목
敎曰。因承宣所奏。聞吏曹之言。事體誠然。政事置之。
정조 2년 · 목
敎曰。別宮門禁。嚴加申飭。雖宮人出入。非啓下公文之自次知中使處出示者。切勿許其出入。宮房奴屬。因公出入者外。一切嚴禁。其餘下人。亦爲各別禁斷。但加察飭。不必續續用棍事分付。
정조 2년 · 강
御宣政殿。親臨納采。
정조 2년 · 목
具翼善冠袞龍袍。御宣政殿。宗親文武二品以上六曹參議。入就東西相向立。正使金鍾秀。副使金魯鎭。具公服入就行禮。承旨鄭民始奉書函。授正使。金鍾秀北向跪受。行禮訖。陪敎書出。禮畢還內。
정조 2년 · 목
敎曰。副提調持淸署六和湯入侍。○予曰。別宮分兵曹堂郞。當爲入直乎。國榮曰。今方入直矣。予曰。禁雜人等節。各別嚴飭事分付。予曰。都監工役。可能及期云乎。國榮曰。優可及期云矣。
정조 2년 · 강
命金在鎭女子許婚。
정조 2년 · 목
予曰。敎命竹册文入來乎。國榮曰。今方入來矣。予曰。右相三疏入來。批答後。將以承旨別諭矣。國榮曰。當有一次別諭矣。予曰。今日習儀爲之乎。國榮曰。當爲擧行矣。予曰。只內習儀爲之事分付。
정조 2년 · 강
右議政鄭弘淳三疏辭職。賜批。
정조 2년 · 목
批以。再疏之批。罄予虛佇之意。冀卿造朝。三章又到。控辭若前。卿之過自退讓。胡至於此。顧今鼎席之不備。凡幾日矣。由是而庶務叢挫。言念國事。寧不悶然。予之待卿。日甚一日。卿須體予如渴之望。卽起視事。弘濟時艱。仍命遣史官傳諭。
정조 2년 · 강
命嘉禮日。綵輿前鼓吹。勿爲振作。
정조 2년 · 목
敎曰。娶婦之家。三日不擧樂。禮也。嘉禮日命服等綵輿前。當有細仗鼓吹。鼓吹勿爲振作。以有禮意。
정조 2년 · 목
敎曰。薦獻之節。何等重也。而太早未熟。勿爲薦進者。曾有受敎。至於節晩。而不爲薦進者。極爲駭然。旣往之事。雖無可論。內農圃封進已久。而該署則尙不薦進。司圃署提調爲先從重推考。此後各別申飭事分付。
정조 2년 · 강
命納幣日。內外宣醞除之。
정조 2년 · 목
敎曰。當此節省之時。每行一禮。輒費半日。自納幣日。內外宣醞。一竝除之。
정조 2년 · 목
敎曰。副提調持淸暑六和湯入侍。○予曰。內習儀爲之云乎。國榮曰。已爲之矣。予曰。宣醞之除減省弊大矣。國榮曰。除之無妨矣。予曰。今番嘉禮省費比前如何云耶。國榮曰。半不及於大婚云矣予曰今則暑症快勝。六和湯停止好矣。國榮曰。暑候旣已快復。淸暑之劑。不必連進。心腎湯還爲進御好矣。予曰。內農圃眞苽。薦新已多日。而該署之尙不進上。何故而然也。國榮曰。內農圃則早種早熟。故薦新稍早云矣。予曰。奉支架差備。以誰爲定乎。國榮曰。尹遠東云矣。予曰。付職然後。當爲入參乎。國榮曰然矣。有下敎後。當付相當職矣。
정조 2년 · 강
命進御淸暑六和湯停止。加減心腎湯煎入。榻敎也。
정조 2년 · 강
遣承旨詣 宗廟　景慕宮。奉審摘奸。
정조 2년 · 강
右議政鄭弘淳上箚。請惠局提調照例遞改。賜批。
정조 2년 · 목
批以。箚辭下該曹稟處。仍命遣史官傳諭。
정조 2년 · 강
賜祭酒宋德相箚批。
정조 2년 · 목
批以。卿所進萬言袖箚。柝理著明。提誨深切。盡精微之蘊。闡邃奧之旨。擧此可以措諸治平之功。被讀屢日。益覺激昂于中。予自儲副。每閱卿先祖先正文正公之稿。至奏箚封事。義理明快。議論正大處。三復咨嗟。擊節而嘆曰。是賢也。有如此之學。有如此之德。知無不言。言無不盡。以是契會昭融。功業卓然。明天理於旣往。立人紀於方來。使匝域衣冠之倫。得免胥溺之歸。伊誰之力也。然予曠世之感。徒寓尙友之義。而恨未能躬覩几几之儀侃侃之容也。何幸卿以卿祖肖孫。私淑卿家庭之訓。到老窮經。出爲世用。乃克追踵先武。玆豈但予寡人之幸也。予聞孔夫子之言曰。法語之言。能無從乎。改之爲貴。從古爲學爲治之道。從善匪難。改過爲難。此固帝王匹庶之通患也。目今世道人心。無一可言。況予否德。反身省檢。實多尤悔。則上下共勉之道。惟在於改之一字。而卿箚所云。無非格君心之過差。矯俗習之抗捏。所欲從乎卿言。又無過於改之不吝也。予方將此。推諸事爲之除。行之注措之間。期致章章之效。而若微卿左右承弼。補予未造。則石火雷光。恐無益於向上地頭。謹就予省勵之意。復之于卿者。誠以答卿此箚。不欲以他語易之也。
정조 2년 · 강
兵曹判書李徽之上疏自引。仍乞譴罷。賜批。
정조 2년 · 목
疏略曰。今因宣薦事。飭敎嚴截。臣惶隕震越。繼以愧汗沾背也。蓋內三廳完薦後。報于本曹。如有可議。則還給改報。自是古規。而其亦申飭之意也。向者宣薦。只以四人報來。故臣慮或有遺漏之歎。欲其務盡察擇。果爲還送。而初無指彼指此一言之干涉。則其後或添或拔。付之該廳而已。至於加錄之過多。揀取之不審。實非始慮之攸及也。該廳之自至十四人至十九。輾轉淆雜。夫豈臣使之以然哉。然綠臣薦狀之退。致此濫報之擧。亦何免與論薦事之失乎。乞賜譴罷之典。批以。今見卿疏。知有古例。而予則曰。古例亦非好例也。卿其勿辭察職。
정조 2년 · 강
公忠監司徐有隣上疏辭職。賜批。
정조 2년 · 목
批以。聞卿瓜近。且覽卿疏。本職許遞焉。
정조 2년 · 강
敦寧都正朴師訥疏。陳無敦寧乞遞。批下該曹稟處。
정조 2년 · 강
黃海監司徐有寧上疏。自列乞遞。賜批。
정조 2년 · 목
疏略曰。今者殿最中。金川郡守蔡顯一。松禾縣監吳命久。殷栗縣監朴星源等。較其治績。書以貶題。竝置中考。而開錄課目之除。獨自執筆。精神昏瞀。誤書以上字。三邑守令。竝以本題之中考施行。而顧臣矇然顚錯之失。於是著矣。奏御文字。一字之誤。猶稱死罪。況此殿最等題。尤何等嚴重。而臣之所失。至於三字之多。在臣分義。亦何可晏然仍冒乎。乞命鐫削。批以。貶考事。可謂失之照檢。然何可以此輕遞藩任。卿則推考。上考者。以上考施行之外。無他道矣。卿其勿辭察任。
정조 2년 · 목
予曰。右相許。今日將別諭矣。今已肅謝。未及敦諭。頗欠待大臣之禮也。國榮曰。其意不欲有格外之恩。自家處義。殊甚稱當。而自上之未及敦諭。有欠禮遇矣。予曰。卽見兵判疏。則薦記之還給本廳。有前例云。無端還給。則有何所妨。而以加抄之意還給。事甚苟且矣。國榮曰。當初干涉。已極不緊矣。
정조 2년 · 강
召見右議政鄭弘淳于誠正閣。
정조 2년 · 목
予曰。今始枚卜。猶云晚矣。平日待卿者重。故今以國事委任。想不待加勉。而當悉心贊治。予不勝欣悅矣。弘淳曰。臣本無肖。今此除職。非臣可堪。謬恩特降。徒切惶悚矣。予曰。欲爲別諭而未果矣。卿已出肅。嘉悅之餘。還庸不安矣。弘淳曰。三章陳箚。已極煩瀆。而今承恩敎。尤不勝惶感矣。予曰。自卿置三事之後。予曰。擔當國事者。惟卿而已。惟卿毋替予誠。弘濟國事。是所望也。弘淳曰。臣偏受國恩。圖報無計。今此誤恩。又及於斯。只切感泣而已。予曰。卿言過矣。弘淳曰。近來枚卜後初登筵。例有所奏之事矣。臣亦有可陳者。而明日旣有次對之命。當於明日。入侍仰陳矣。
정조 2년 · 강
右尹宋德相。以草莾臣。從縣道疏辭新資。賜批。
정조 2년 · 목
批以。予之敦召卿。抑云屢矣。凡今數載于玆。而有召則必有疏。疏必固讓不已。卿或無意於致澤歟。不然。以予招徠之禮。未足以感卿高尙之志也。第切歉恨。疏中所引宋儒辭官赴召之例。差愜所望。而旋以辭秩之語結之。幡然無期。於是乎予之悵失。尤有甚於前疏。大抵君臣之間。貴在懋實。予之召卿。必欲致之者。豈以一毫虛文而然哉。夫如是。則卿之控兌爲事。不必爲義者。可見上下不相孚之甚也。方今溽暑。念卿疾恙。雖不相迫。而姑待涼至。更敷心腹。卿亦體此至意。俟間登道。仍卽造朝。以副予測席之思焉。仍命遣史官傳諭。
정조 2년 · 강
命方泰輿蕩滌。
정조 2년 · 목
敎曰。今間方泰輿已身故云。罪名雖重。宜施曠蕩。蕩滌事分付。
정조 2년 · 강
命沃溝縣監鄭澤孚改差。禮賓參奉金基良仍任。
정조 2년 · 목
敎曰。沃溝縣監鄭澤孚改差。又敎曰。因吏曹草記。業欲下敎矣。聞金基良果爲還仕。而以有礙於政注。不得已草記云。其涉可矜。況有勞者乎。其令仍任事分付。
정조 2년 · 목
敎曰。副提調持加減心腎湯入侍。○予曰。命服內出。當於册禮前爲之。而今番禮曹儀註。册禮日同爲磨鍊。受册時當加命服。則同日擧行。事甚窘速。且正使當陪進命服。而竝册印陪進。有所拘礙。今難變通。適見古例。則命服有自內直送別宮之例。明早先爲送之無妨矣。國榮曰。旣有自內直送之規。則以此爲之似好矣。予曰。右相初筵所奏。略而盡。拜相後初見。則爲人精詳簡約。可以爲國事矣。國榮曰。今居三事之職。尤當利益於民國矣。予曰。明日册禮時。承旨當爲進去乎。國榮曰。亦當陪進矣。予曰。旣無宣醞之禮。則行禮節次。似不遲滯矣。予曰。灣尹薦望。姑未入來乎。國榮曰。似於明日入啓矣。予曰。邊方重任。擇其彈壓廉精之人然後。可以鎭邊禦外矣。國榮曰。邊方重地。如非人望之素著。則固難委任矣。予曰。湖西伯可謂得人矣。國榮曰。恩威竝行。可以鎭安。新伯足可擔當矣。
정조 2년 · 강
有政吏。曹判書李重祜進。
정조 2년 · 목
敎曰。道臣守令有闕。政官牌招開政。○以吳載純爲副提學。黃昇源爲修撰。宋文載爲刑曹參判。李福徽爲開城經歷。李命植爲公忠監司。權坪爲沃溝縣監。
정조 2년 · 강
配李麟錫于木川縣。
정조 2년 · 목
義禁府啓言。時囚罪人李麟錫照律。告身盡行追奪。又五年禁錮。木川縣定配。請押送配所。允之。
정조 2년 · 강
判下金吾嶺南放未放回啓。
정조 2년 · 목
義禁府啓言。慶尙道放未放修啓册子。本府所管罪人未放秩。依啓聞施行。他餘罪人。請令各該衙門稟處。允之。敎以。丹城縣定配罪人洪啓燧。鎭海縣定配罪人尹珖等。則本律旣是流三千里。宜有參酌之道。泗川縣定配罪人柳星漢。屢經大霈。蔚山府定配罪人李重玉。昆陽郡定配罪人金昌祿。泗川縣定配罪人李尙直等。則不無疑似之跡。於渠何誅。竝減等。
정조 2년 · 강
判下秋曹關北放未放回啓。
정조 2년 · 목
刑曹啓言。咸鏡道放未放修啓册子。本曹所關罪人放秩仍秩。依啓聞施行。放秩中裵度臣裵震興等。竝仍配。稟秩中李旕先李一春。仍秩中李齊億洪楫周尙遇李敬憲宋翼恒等。竝放送之意。請分付道臣。允之。敎以。端川府定配罪人奴銀器。利城縣定配罪人尹日成。吉州牧定配罪人南奎運。或罪有可恕。或屢經大霈。竝放送。
정조 2년 · 목
予曰。命服重大。而只令次知中使直送。事面殊涉未安。禮曹之初不擇日磨鍊。極甚疏忽矣。國榮曰。不察之失。在所難免矣。予曰。旣不宣醞。則主家固不當爲盤果。而聞中使言。則主家盛饌以待云。不可謂除弊矣。國榮曰。使者及諸差備往來之除。只療飢而已。初不盛備以待矣。
정조 2년 · 목
予曰。近來雨暘果何如。領議政金尙喆曰。雨暘連得調和。言念民事。實爲多幸矣。予曰。沁留進前。予曰。卿來時。歷路農形果何如。李福遠曰。歷見農形。則皆有農熟之望矣。右議政鄭弘淳曰。昨日登筵。有所數件仰奏。而今有次對之命。故敢此條陳焉。卽今群下之所望於殿下者。最在於聖學之無間斷也。躬行體驗。最爲求治之要道。必也留心於歷代治亂之跡。寔爲格致之喫緊工夫。收拾人才。振肅紀綱。擧措之際。人心悅服爲先務。而致此之道。不明乎公私義理之別。則不可得也。十餘年前晝講時。筵臣有以古例未嘗只行一講爲言。　先大王嘉納而虛受之。仍行夕講。此臣所仰覩者也。竝仰達矣。予曰。所陳誠好矣。可不體念。弘淳曰。言路之通塞。實關治亂。人臣之進言者。必以容諫納諫爲說。而臨御以後。未嘗有言事之人。則殿下雖欲容之納之。其於初無可容可納之言。何哉。　先朝盛時。未嘗無言。及至末年。廷臣之所以奉承者。譬如子弟之承奉老親。不敢責難於大耋君上。一以將順爲事。遂成俗習。以至於此。此習不改。則言路其將永塞。寧不哀痛。今之急務。莫若以來諫爲先。上以盡誘導之方。下無憚鯁直之言。則其於治道。豈少補哉。嘗伏見 長陵誌文。崔誢者未知何官。而入於鞫獄而請刑。則 敎以。頃年夜對。適有處置未盡之事。此人力爭不已。予頗苦之。其後思之。眞是愛我。仍令放釋。足令千古言事者。感激欲死矣。來諫之道。莫盛於此。故敢陳矣。予曰。所陳愈好矣。予若有來諫之誠。豈無一人之敢言乎。實爲歉歎矣。弘淳曰。國家昇平旣久。民俗漸降。務文而蔑質。好奢而惡儉。以至民產日縮。弊習日甚。苟求其本。專由文勝。若不痛加矯革。則俗益渝而國不國矣。莫若使民服勤崇儉。堯舜治民。亦不外是。雖以我國言之。嶺南風俗。最稱質朴。非他道所可比。人言先正臣李滉遺風。先正不過山野匹夫。而遺風餘澤如此。殿下以君師之位。行勤儉之實。治化直可比於唐堯。而堯舜君民之稱。必將復見於千載之後。臣竊有望於是矣。予曰。所陳果好矣。移風易俗。在此一擧。惟冀卿共濟焉。尙喆曰。僚相初登賓席。所奏數件。皆是切時之務。而忠君爲國之誠。尤益眷眷。伏願採納焉。予曰。右相所陳。果是切實。敢不體念乎。弘淳曰。目下懲討之典。久而不行。極爲寒心。上下相持。尙此靳允。臣亦不無慨於天地之大矣。予曰。臺言之尙此靳持。予非當斷而不斷也。追念 先大王鍾愛之事。故不忍置辟而靳允矣。卿等想亦知之。非予一分顧惜而然也。若使置辟。則恐憾 先大王之心。故予果不忍矣。每念及此。實爲抑塞矣。近日臺臣。閱月相持。事甚悶切。將以此意。曉諭臺臣。使之安置本第。以終其年。則在予心。實無所憾。在臺臣。亦無枉法。今者三司之臣。知悉予意可也。副校理金憙曰。臣等豈不知其如此。而論以國法。則其滔天之罪。實難一時容貸。快從三司之請焉。予曰。已諭於大臣所奏。予非不能斷也。
정조 2년 · 강
許施嶺南査陳頉降續之請。
정조 2년 · 목
領議政金尙喆啓言。頃因嶺南弊瘼狀啓。陳田更査事覆奏矣。卽見本道監司李性源査啓。則以爲。道內陳頉及還起精抄。則陳田畓爲四千三百八十五結六十五負五束。還起田畓爲三千四百四十四結五十九負四束。加耕田畓亦爲五十三結五十四負九束。以此還起加耕之數。較諸陳頉。則不足之數。爲八百八十七結五十二負二束。今此陳田畓。若蒙仍許降續。還起加耕田畓。入錄實總。依例出賦。則陳起無相蒙之患。陳頉之今許降續者。又將逐年起墾。則數年之起。足當今頉之數。在民國實爲俱便。請令廟堂稟旨矣。本道査陳。若是精約。因此而當年所請之災總。必將減數。此後已陳之田野。亦能還闢。則何惜此八百餘結降續乎。請依狀請許施。從之。
정조 2년 · 강
命關東賑穀用遺在。草記稟處。
정조 2년 · 목
領議政金尙喆啓言。江原監司李亨逵畢賑啓本以爲。各邑賑狀。開坐于後。令廟堂該廳考例稟處爲請矣。此不過賑穀用遺在去來。請令該廳覆奏。批以。草記稟處。
정조 2년 · 강
差下惠堂金鍾秀。
정조 2년 · 목
領議政金尙喆啓言。惠堂重任。不可曠闕。右參贊金鍾秀請差下。從之。
정조 2년 · 강
命谷城縣監擇差下送。
정조 2년 · 목
領議政金尙喆啓言。聞湖南道臣所報。則谷城連經貶下。邑事莫可收拾。目今倉糴釐正。一時爲急。勢難付之兼官云。新縣監不待都政。毋狗常格。請擇差催促下送。從之。
정조 2년 · 목
承旨徐有防。以殷模旣書進字於次對。不旣進參。啓請重推也。
정조 2년 · 목
敎曰。副提調持加減心腎湯入侍。○予曰。宮城修築時。每每浮石用之。此是大弊。浮出旣極艱辛。輸運亦爲甚難。或有變通之道乎。國榮曰。此外別無變通之道矣。予曰。軍門財力。此等處多爲耗縮。甚可悶也。國榮曰。莫重城役之所費。將何爲哉。予曰。實錄廳若移接於龍虎營。則事甚便好矣。國榮曰。今此移接。誠好矣。
정조 2년 · 강
命別宮行禮時。雜人禁斷。
정조 2년 · 목
敎曰。別宮行禮時。雜人各別禁斷。正使以下。一依闕門跟隨例擧行事。分付分兵曹。
정조 2년 · 강
持平李殷模避嫌乞遞。賜批。
정조 2년 · 목
避嫌略曰。臣今日賓對。將欲趨參之際。吐血之症。忽地復發。力疾趨參。則時刻已過。至被承宣問備之請。揆以臺體。壞損無餘。臣何敢晏然於臺次乎。請命遞臣職。批以。勿辭亦勿退待。
정조 2년 · 강
以具㢞爲義州府尹。
정조 2년 · 목
予曰。谷城旣知弊邑。則銓曹何不擇送。而每有貶下乎。國榮曰。谷城素禰殘邑。故人皆獻避而然也。予曰。今番則各別擇差。無至如前好矣。國榮曰。　太廟秋享大祭親祭事命下。而七月初生。猶未暑退。似難親行矣。予曰。旣有閏月。則其時庶或涼生。當觀勢爲之矣。
정조 2년 · 강
賑恤廳。以關東畢賑狀覆啓。
정조 2년 · 목
該廳啓言。江原監司李亨逵畢賑啓本以爲。分賑各穀之用餘及移劃去來之數。各邑會案中。詳細懸錄。而竝令廟堂該廳稟處云矣。此不過兩邑數百石穀設賑後。賑餘穀物去來之數。則別無稟處之事。請以此分付。允之。
정조 2년 · 목
敎曰。副提調持加減心腎湯入侍。○予曰。卽見公忠道雨澤狀啓。則道內雨水頗不均。有祈雨祭設行之邑云。誠爲悶慮。國榮曰。湖西之獨被旱災。誠可怪矣。予曰。新差惠堂。當善爲之矣。國榮曰。典守官物。謹其出入。可謂得人矣。
정조 2년 · 목
予曰。今日當爲賞典傳敎。禮房承旨預爲修整以待事。注書出去分付。予曰。考見前例。則正副使及主人。例爲加資。卿父當爲嘉善矣。國榮曰。前例所在。安得圖免。而臣父常無意於官爵。向日恩資以後。尙此悚蹙矣。
정조 2년 · 강
采幣册嬪時。正副使以下施賞有差。
정조 2년 · 목
敎曰。禮房承旨持采幣册嬪正使以下書啓入侍。○因別單。敎以。采幣册嬪正使議政府右參贊金鍾秀。加資屬耳。熟馬一匹面給。副使戶曹參判金魯鎭。主人戶曹參議洪樂春。依例加資。傳敎官承旨鄭民始豹皮一令賜給。謁者副司果李昌中。儐者主簿洪樂淵。捧支架官主簿尹遠東陞敍。捧敎册印箋玄纁命服函官正郞沈豊之。佐郞鄭志儉宋景煥。正郞趙星逵。正南柱老。正郞趙時偉。校理李謙彬朴天衡。佐郞李壽咸李秀夏。主簿成光默尹東遠宋持敬。僉正金載岳各半熟馬一匹賜給。捧內言官注書柳孟養鄭東浚。擧案執事僉正洪復浩等十四人。各兒馬一匹賜給。掌次者別檢宋日休。典儀假引儀崔璹。各加一資。資窮者代加。禮貌官假引儀金華儉崔鳳民。本官司鑰金壽完太命喆。各上弦弓一張賜給。本官所屬政院下人。通禮院下人。考例施賞。事知書員金益和。從自願兌賦。又敎曰。册嬪時敎命册印製述官大提學徐命膺。行判書李徽之。敎文製述官大提學徐命膺。書寫官參判徐浩修。參議李秉模。行左承旨鄭民始。各熟馬一匹賜給。敎文書寫官參判徐浩修。箋文製述官修撰金憙。各半熟馬一匹賜給。箋文書寫寫字官問名。令該曹米布從厚施賞。又敎曰。册嬪時敎命册印命服差備長番中官韓聖揆方得賢朴敏采金壽光金錫福崔昌恒。各熟馬一匹賜給。尙傳吳俊謙金景祐竝加資。資窮者熟馬一匹面給。內言傳捧傳言色中官金德九。半熟馬一匹賜給。案反褥席差備出入番中官金德賢等十一人。各兒馬一匹賜給。
정조 2년 · 목
敎曰。近日政事。朝者命下。夕乃開政。今日則卽爲開政事申飭。
정조 2년 · 목
以洪樂春爲同敦寧。元綮鎭爲谷城縣監。
정조 2년 · 목
敎曰。副提調持加減心腎湯入侍。○予曰。同敦寧明日當爲肅謝乎。國榮曰。嬪詣闕時當隨詣。明當肅命矣。予曰。今日賞典。只憑前例。而其間不無濶狹者。故略略從厚爲之矣。國榮曰。金鍾秀之只爲錫馬。亶出體下之政。實爲感歎矣。予曰。陞資旣屬耳。則今又加階。便同驟陞。故其在惜其人之道。不得循例施賞矣。予曰。明日則闕內擧行之事甚多。開門差早然後。當無窘急之弊。曜金門通化門。罷漏後先爲流金事分付。國榮曰。嬪詣闕時。大臣旣以衛繞參班。則祗迎一節。不可不詳定。而此與大婚有異。何以爲之乎。予曰。旣已參班。則似當有祗迎之節。此則儀曹及嘉禮都監當爲擧行。不必自上下敎矣。予曰。明日卺讌後。召見大臣及承史。略以酒盃宣賜無妨矣。國榮曰。例有嬪親戚宣醞之規。竝爲擧行似好矣。
정조 2년 · 목
國榮曰。雨勢如此。凡百擧行。必多苟艱。是爲可悶矣。予曰。殿內行禮。則雖雨似無苟艱。而嬪詣闕時。儀衛似難成樣是慮。國榮曰。詣闕時刻尙遠。若或開霽。則甚可幸矣。予曰。嬪詣闕時。門當由東挾乎。國榮曰。詣別宮時。旣有東挾。今番亦當依此爲之矣。
정조 2년 · 강
嘉禮廳堂上以下。施賞有差。
정조 2년 · 목
敎曰。嘉禮廳堂上兼禮曹判書李景祐。參判徐浩修。參議李秉模。各虎皮一令賜給。都總正宋煥喆。正郞南鶴聞竝加資。郎廳佐郞洪義榮朴漢奎竝陞敍。別工作監役官李奎亮。修理所別工作副奉事金履仁。竝六品遷轉。內資寺官員。司饔院官員。上弦弓一張賜給。別看役張鎭崇許圭趙重壁金九三。各兒馬一匹賜給。儀節次知書吏趙光國。令該曹米布從厚施賞。其餘書吏本都監及別工作修理所員役工匠等禁漏下人。亦令該曹。考例分等賞。擇日官副司果姜凞輔。計士洪勉徽等四人。寫字官閔謙錫等三人。畵員尹致咸等四人。禁漏官員。竝令本衙門高品付料。行盃抄奴熟手。亦令司饔院施賞。又敎曰。嘉禮次知中官金景佑。傳言色中官金德九李漢謙。各熟馬一匹賜給。宴床次知中官金德九。排設次知中官李漢謙。半熟馬一匹賜給。淑昌宮掌務中官李春和等二人。差備中官金海采等四人。兒馬一匹賜給。從事官中官盧重賢盧成祐金尙彥。令內侍府陞敍。步行內侍鄭德欽等十人。烏仗差備內侍元弼愼等十人。歸遊赤內侍丁志完等十人。旌旄節鉞差備內侍白尙采等四人。各兒馬一匹賜給。前銜則自本府待窠復職調用。次知別監安道煥。書題除授。造果次知內需司官員朴德起。自本司別差待窠差送書負書題除授。別宮把門武藝別監金昌謙等二十二名。令戶兵曹米綿分半題給。司謁司鑰各加一資。資窮者代加。又敎曰。轎陪近仗前導樂生。各令本院施賞後草記。又敎曰。今番賞典。一人雖兼數事。毋得疊受。
정조 2년 · 목
予曰。兵判近來不爲入來。何故而然也。國榮曰。聞以向日宣薦事。尙此爲引悚惶。不得入來云矣。予曰。其時下敎。不過一時飭勵。則何必過引乎。予曰。一雨成霖。想必害穀。民事誠爲可悶矣。國榮曰。若未開霽。則有傷豐之慮矣。予曰。今日行朝見禮。而予心一倍愴感矣。國榮曰。撫念疇昔。聖懷安得不然。而臣民之忭視。尤爲切至矣。
정조 2년 · 강
宗廟　顯陵慰安祭。命不卜日設行。
정조 2년 · 목
禮曹啓言。卽接 宗廟署所報。則 宗廟正殿西門北邊內墻四間。　永寧殿南神門西邊內墻五間許頹圮云。慰安祭不卜日。來閏六月初一日說行。有頉處待晴擇日修改。而慰安祭。則請同日朔祭兼行。又啓言。卽接 顯陵參奉所報。則 本陵王后陵上曲墻卯乙方。以周尺十尺餘頹圮云。慰安祭不卜日。來閏六月初一日設行。本曹堂上郞廳進去。請奉審後稟處。竝允之。
정조 2년 · 목
予曰。霖雨夬晴。農事可幸矣。國榮曰。僅免傷穀。極爲萬幸矣。予曰。都政何間當爲之云乎。國榮曰。姑無所聞矣。予曰。都政之尙此遲滯。似綠兵判之引入矣。國榮曰。兵曹取才等事今當。然後卽爲擧行。而兵判引嫌。故未得爲之云矣。
정조 2년 · 강
命承旨李鎭衡牌招齋宿。
정조 2년 · 목
敎曰。禮房方有實恙。姑令調理察任。左副承旨李鎭衡換房。卽爲牌招齋宿。
정조 2년 · 목
以李崇祜爲安邊府使。
정조 2년 · 강
遣承旨。詣 社壇奉審。
정조 2년 · 목
予曰。　大院君廟展拜時。子孫入參者。幾何云乎。承史中或有爲子孫者。毋論其外孫擧案事。分付。
정조 2년 · 강
詣 大院君廟 延祐宮。行酌獻禮。仍詣 毓祥宮展拜。
정조 2년 · 목
具翼善冠袞龍袍。乘輿出仁化門。至仁政門外。降輿乘輦。詣 大院君廟大門外降輦乘輿詣小次。予曰。李瀁入侍。予曰。此有古蹟乎。瀁曰。別無矣。詣版位行再拜禮。仍行酌獻禮如儀。還就版位。行再拜禮。禮畢。仍就小次。予曰。　大院君子孫中展拜時。入參儒生二十人。各紙二卷筆三枝墨二笏賜給。乘輿出廟大門外。乘輦詣 延祐宮。降輦詣小次。少頃詣版位行再拜禮。詣 廟內奉審。還就版位。仍行酌獻禮如儀。禮畢。還八小次。少間。乘輦詣毓祥宮。就版位行再拜禮。陞詣 宮內奉審。詣小次。乘輿出 宮門外乘輦。至仁政門外降輦。乘輿還內。
정조 2년 · 강
命米木布。　大院君家輸送。
정조 2년 · 목
敎曰。米二石木布各二同。　大院君家輸送。
정조 2년 · 강
命同敦寧李瀁加資。
정조 2년 · 목
敎曰。今日展拜 大院君廟。主人同敦寧李瀁加資。長子奉祀孫。亦當依例除職。年未三十云。差待數年。卽爲相當職調用。
정조 2년 · 강
命訓將具善復。越俸一等。
정조 2년 · 목
敎曰。訓鍊大將具善復事。極爲駭然。而方當大霈。不必大加處分。爲先越俸一等。當該哨官。該營自當處之。不爲下敎矣。
정조 2년 · 강
命今日陳賀。以權停禮爲之。
정조 2년 · 목
敎曰。喜雨霈然。爲民幸甚。而今日陳賀。百官軍兵。必多沾濕。且擧行之際。亦多節次。良可悶也。以權停禮爲之事分付。又敎曰。雖正至賀親臨。若値下雨。則百官月廊行禮。卽是古例也。今日雨勢若此。月廊行禮事分付。
정조 2년 · 강
行陳賀于仁政殿。
정조 2년 · 목
權停禮也。○頒敎文。王若曰。禮重報本。祭貴從先。殷立仲春之祠。實基商丘之祀簡狄。周有先妣之享。亦因后稷之廟姜嫄。玆率毓祥之舊章。庸餙揚徽之新典。洪惟 靖嬪潛靜之德。濬發眞考啓佑之休。玉度彌貞。贊柔化於玄紞。瑤光載輝。衍繁祉於靑宮。迨天時屬餘慶之昌。而今日稽加隆之節。大統式昭於鳳曆。旣遵寧考之遠猷。嘉徵追報於燕禖。自有我家之成憲。纔完躋袝之殷禮。燈薦 宮園之崇名。竹簡銀章之煌煌。考德議諡。丁閣重擔之屹屹。備物稱儀。損益得古今之宜。邦典歸一。藻節視南北之制。廟貌成三。乃於本年六月初二日。追上靖嬪諡號曰溫僖。宮曰延祐。園曰綏吉。惟玆大庭之播修。亦述 先后之彝則。以一國興孝之道。旣情文之罔愆。在八域同慶之謨。詎曠蕩之或靳。爰布由中之誥。特宣推下之思。於戲。邦祿荐臻。人皆曰亨泰之會。基業艱大。予自切臨履之心。故玆敎示。想宜知悉。藝文提學徐命膺製。
정조 2년 · 강
上諡封園都監堂郞以下。施賞有差。
정조 2년 · 목
敎曰。　延祐宮上 諡封園後親祭時。亞獻官領議政金尙喆。終獻官左議政鄭存謙。熟馬一匹賜給。進幣瓚爵官吏曹判書李重祐。奠幣瓚爵官吏曹參議李義翊。贊禮兼禮曹判書李景祜。入侍行都承旨洪國榮。左承旨鄭民始。右承旨李鎭衡。左副承旨李在學。右副承旨金履素。同副承旨林蓍喆。各半熟馬一匹賜給。史官柳孟養金勉柱徐龍輔。典祀官奉常寺正高益擎等十一。祭監監察金元柱等二。各兒馬一匹賜給。贊者通禮院假引儀尹翼商等六。各加一資。資窮者代加。左通禮李重馥等二。兒馬一匹賜給。　宗廟事知守僕。依袝 廟時例施賞。政院下人通禮院下人禮曹下人 香室守僕。皆依袝　廟時例。參酌分等磨鍊施賞。本 宮守僕。亦依 延福殿袝 廟時例施賞。又敎曰。　延祐宮上 諡時。上 册印官左參贊黃景源。竹册文製述官開城留守兪彥鎬。書寫官大司憲金熤。　銀印篆文書寫官昌城尉黃仁默。各熟馬一匹賜給。禮房承旨金履素加資。讀册官副司果宋煥喆。讀印官副校理鄭宇淳。各半熟馬一匹賜給。捧 竹册 銀印等執事兵曹正郞趙時偉等四。各兒馬一匹賜給。擧案及褥席等執事刑曹佐郞呂善養等十。各加一資。資窮者代加。奏時官李光裕等三。考例施賞。下人亦爲考例施賞。又敎曰。　延祐宮上 諡封 園都監都提調右議政徐命善。熟馬一匹賜給。提調兼禮曹判書李景祜。行戶曹判書具允鈺。行工曹判書洪樂性。行兵曹判書李徽之。都廳副司直安聖彬兪恒柱。各半熟馬一匹賜給。郎廳戶曹正郞李采。司僕寺僉正李廷恢。主簿宋持敬。軍資監判官張鴻。尙衣院僉正金載岳。工曹正郞李觀城。各兒馬一匹賜給。監造官通禮院引儀趙亨逵。副司果尹泰國沈健之李命圭。廣興倉主簿李獻祜。義禁府都事金翼均。刑曹佐郞呂善養。典設司別提林夏喆。掌樂院主簿洪樂淵。別工作副司果金東鎭。各加一資。資窮者代加。丁字閣看役郎廳戶曹正郞黃檃陞敍。別看役訓鍊都監敎鍊官鄭東仁加資。畵員計士員役工匠等。米布分等題給。便是一都監。以袝 廟都監堂郞已受賞典者。毋得疊受。
정조 2년 · 강
命凝善君爔。百官加親授。
정조 2년 · 목
以李謙彬爲校理。李★(土+甲)爲左尹。李觀城爲鎭安縣監。
정조 2년 · 목
敎曰。副提調持加減交濟湯入侍。○予曰。今日陳賀。初欲親臨矣。雨勢如此。故爲慮百官軍兵之沾濕。不得已以權停禮擧行矣。國榮曰。今此權停行禮甚好矣。予曰。大霈連下。農事可爲洽足矣。雨麥是農糧之最緊者。八道皆未免慘凶云。窮民何以繼糧。國榮曰。京畿則得驟雨。幸免慘凶。他道至於浦田。有免凶處。諸道監司又請加分。錢事似不至窘急矣。予曰。訓將今番事。誠爲駭然。常時若能檢束軍校。則豈有如許可駭之擧乎。其在懲後之道。將欲處分矣。非但將任遞易之重難。且當大霈。不無參酌之道。故略示薄警矣。國榮曰。今番不爲嚴勘。誠好矣。
정조 2년 · 목
義禁府啓言。因公忠道放未放成册。本府所管罪人放秩。鎭川縣徒一年定配罪人權伋。依啓聞放送事。分付該道道臣。
정조 2년 · 강
給靑松囕戶恤典。
정조 2년 · 목
慶尙左兵使金永綬。以靑松居幼學李正培等囕死馳啓。敎以。令本道恤典擧行。
정조 2년 · 목
朔祭兼告由祭在明日也。
정조 2년 · 목
國榮曰。向日朴師訥之敦寧都正除授時。以敦寧在外許遞下敎。而其後聞之。則初無在外之事云。朝家政令。似涉苟且矣。予曰。其時予誤聽在外。而有是敎矣。國榮曰。此後則更加詳審下敎好矣。予曰。湯劑多日間斷。故氣度頗有損節。今日則煎進。
정조 2년 · 강
正言洪履健疏陳母病乞遲。批許救護。
정조 2년 · 목
敎曰。副提調持加減心腎湯入侍。○予曰。鄭澤孚供辭何如。國榮曰。雖甚模糊矣。予曰。予於此等處。不欲索言。而非但供辭之不成說。問目亦不成說矣。國榮曰。使之更捧似好矣。予曰。將欲下敎矣。國榮曰。月六賓對。近多闕次之時。臣意則雖無廟謨之緊急者。頻接諸臣。講究爲治之道。似有所益矣。予曰。卿言果是矣。予意亦如此。而且有下詢者。將欲以明日來會之意下敎矣。
정조 2년 · 목
敎曰。今日次對。意謂來會。無端頉稟。且多下詢事。次對明日爲之。
정조 2년 · 강
命時囚鄭澤孚問目與供辭還給。
정조 2년 · 목
義禁府啓言。時囚罪人鄭澤孚。所坐甚重。不可循例拿問。捧口招以八。○因澤孚口招供辭。敎以。此等處。予不欲索言。而問目與供辭。俱不成樣。還給。
정조 2년 · 강
右承旨金履素疏辭新資。賜批。
정조 2년 · 목
批以。式遵舊例。卿其勿辭行公。
정조 2년 · 목
予曰。今年以來。昨夜始聞雷聲。而大雨經夜。亢旱之餘。喜不可言。後苑有水田種禾者。卽是 列聖朝觀豐之所也。今番雨後。禾葉想一倍生新。將欲往見。左承旨右承旨入侍。仍詣映花堂月臺下。予曰。雨後禾葉頗敷榮。野農推此可知。國榮曰。豐年可以先驗乎。予曰。移秧無愆期之慮否。承旨鄭民始曰。正當其時矣。承旨李鎭衡曰。今年有閏朔。故不至甚晩矣。
정조 2년 · 강
命臺諫卽爲牌招。
정조 2년 · 목
敎曰。朝參在明。臺諫卽爲牌招。
정조 2년 · 목
敎曰。副提調持加減交濟湯入侍。○予曰。　列聖朝每於登極初。下綸音誕告京外。卽我朝家法也。明日朝參。欲以三四條布告。卿意何如。國榮曰。旣有已行之事。以綸音布告。誠甚好矣。
정조 2년 · 강
給沃溝等邑渰戶恤典。
정조 2년 · 목
全羅監司鄭元始。以沃溝等邑居阿只等渰死馳啓。敎以。令本道恤典擧行。
정조 2년 · 목
予曰。綸音草已爲構出。卿須一讀。論其疪病可也。國榮讀訖。奏曰。國弊民瘼。無不畢陳。凡在瞻聆。孰不欽仰乎。予曰。予以不德。臨御三載。尙未行一事革一弊。心常愧懼。今者數語。雖不足稱道。罄竭心腹。庶幾有萬一之補耶。國榮曰。今日布告時。當出宣敎官乎。予曰。此與頒敎有異。不必出宣敎官。承旨中一人讀之無妨矣。
정조 2년 · 목
具翼善冠袞龍袍。乘輿出仁政門殿座。予曰。今日朝參。卽登極後初行。而自　祖宗朝。凡於朝參。輒下綸音。予亦謹遵遺式。玆下數條綸音。卿等聽之。領議政金尙喆等曰。卽奉大誥。聖敎勤孜。感激欽仰。至於臣等。何敢當萬一乎。予曰。有其言而無其實。反不如無其言。卿等須體此意。使一世期見丕變之效也。予曰。東西班及侍衛諸人。有所懷。皆令進奏。雖陪衛軍士。如有所奏。亦令來奏。仍令承旨。出班知委